Verwoestingstog volg ná man se skietdoodDie toneel by die Makosha-nedersetting in Giyani, Limpopo waar die gemeenskap op ‘n verwoestingstog gegaan het. (Foto: Verskaf deur SAPD) Chaos het die afgelope naweek by ŉ nedersetting in Giyani in Limpopo ontstaan waar ŉ polisiekaptein Sondag in die vroeë oggendure op aanklag van moord in hegtenis geneem is. Die voorval het in die Makosha-nedersetting gebeur. Brig. Motlafela Mojapelo, woordvoerder van die polisie, sê die 55-jarige kaptein is by die Modjadjiskloof-polisiestasie gevestig. Volgens Mojapelo word daar beweer dat die kaptein ook die eienaar van ŉ taverne in Makosha is en dat hy ŉ rusie met een van sy klante gehad het waarna hy na bewering die klant met sy vrou se pistool doodgeskiet het. Toe die oorledene se broer tussenbeide tree, is hy ook geskiet en gewond. Hy word tans in ŉ plaaslike hospitaal behandel. Mojapelo sê nadat die gemeenskap van die moord te hore gekom het, het hulle op ŉ verwoestingstog gegaan. Lede van die gemeenskaps het die taverne bestorm, drank en ander items uit die onderneming geplunder en die gebou aan die brand gesteek. Hulle het ook vier voertuie aan die brand gesteek wat behoort aan familielede van die polisiekaptein. Die vuurwapen wat by die polisiestasie ingehandig is. (Foto: Verskaf deur SAPD) “’n Afgetrede polisiebeampte wat glo probeer het om die skare onder beheer te bring deur sy private vuurwapen af te vuur, is aangerand en ontwapen. Hy is ook in die hospitaal opgeneem,” sê Mojapelo. Die vuurwapen is later by die Giyani-polisiestasie ingehandig. “Twee polisievoertuie is beskadig toe die polisie ingetree het om die gemoedere te kalmeer. Agt verdagtes tussen 22 en 33 jaar oud is in hegtenis geneem vir openbare geweld.” Lt.genl. Nneke Ledwaba, provinsiale polisiekommissaris in Limpopo, het die gemeenskap se optrede om reg in eie hande te neem veroordeel. Die polisiekaptein en agt gemeenskapslede sal binnekort in die Giyani-landdroshof verskyn.